text: Snart hul igennem: Sidste dobbeltspor er lagt
  24 juli 2015 kl. 11.48
  Dermed kan togene køre 160 km/t hele vejen fra Vamdrup til Tinglev
  I dag lægger Banedanmark de sidste skinner på plads i sporarbejdet mellem Vamdrup og Vojens. Dermed er der nu dobbeltspor på hele strækningen mellem Vamdrup og Tinglev.
  Det betyder, at passagertogene på strækningen kan sætte farten op til 160 km/t og ikke længere skal vente på at passere hinanden.
  Arbejdet med at udvide de 20 kilometer jernbane fra et enkelt til to spor har varet to år. Prisen for det nye elektriske dobbeltspor mellem Vamdrup og Vojens er 552 millioner kroner.
  